დავიდ ფერერი
დავიდ ფერერ ერნი (ესპ. David Ferrer Ern; დ. 2 აპრილი, 1982, ხავეა, ესპანეთი) — ესპანელი პროფესიონალი ჩოგბურთელი, მსოფლიოს ყოფილი მესამე ჩოგანი. ფერერმა კარიერაში ერთეულთა თანრიგში ATP-ის 27 ტურნირი მოიგო, აქედან ერთი მასტერსის ტურნირი. ესპანელი ჩოგბურთელის კარიერაში საუკეთესო მიღწევაა საფრანგეთის ღია პირველობის ფინალში გასვლა – 2013 წელს იგი ფინალამდე სეტის წაუგებლად მივიდა, სადაც თანამემამულე რაფაელ ნადალთან სამ სეტში დამარცხდა. აღსანიშნავია, რომ ფერერმა ოთხივე დიდი სლემის ტურნირის მინიმუმ მეოთხედფინალამდე მიაღწია. მას ATP-ის ტურის ისტორიაში ყველაზე მეტი მატჩი აქვს მოგებული დიდი სლემის ტიტულის მოგების გარეშე. სანაკრებო დონეზე, ფერერმა ესპანეთის ნაკრებთან ერთად დეივისის თასზე სამჯერ გაიმარჯვა.